Ûnser diemuetiges gebett vor an, liebe herren und mitburgere. Hat ûns fûrgeleit
Jacob Gûntscho der ûnser, wie Hans ze Bûnde von Spietz ime habe an dem
frÿen gerichte an der Lauwinon sine ligendes guote, in der parrochie Sigriswil gelegen,
verslagen mit gerichte doch ime unwissent, über das wir den selben Gûntschen
zem rechten hatten erbotten an den stetten, da das umbe dis sache gemeint
were. Harumbe wir ûch mit ernste bitten, wie ir und besunder ir herre
der schultheiss dem ûnsern sine ligende guote uff rechte wellent entschlossen und
den egenannten Hans ze Bûnde heissent von dem ûnsern rechte naemen, als zwischent
ûch oder siner herrschaft von Spietz und ûns gemein und gewonlich ist. Want
ûns ungemein duochte, ob deheiner der ûwern ane rechte umbe missgichtige
sache mit urfragen von den ûnsern oder andern sölte begriffen werden. Ûwer
antwûrte har umbe. Datum decima die mensis maÿ anno item viii.
der probste
und das capitel ze Inderlappen